NARIADENIE RADY (ES, EURATOM) č. 1945/2006
z 11. decembra 2006,
ktorým sa mení a dopĺňa nariadenie (EHS, Euratom, ESUO) č. 495/77, ktorým sa stanovujú kategórie úradníkov, ktorí majú nárok na príspevky za pravidelnú pracovnú pohotovosť, ako aj podmienky ich poskytovania a ich sadzby
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Služobný poriadok úradníkov Európskych spoločenstiev a Podmienky zamestnávania ostatných zamestnancov Spoločenstiev stanovené v nariadení (EHS, Euratom, ESUO) č. 259/68 (1), a najmä na druhý odsek článku 56b služobného poriadku,
so zreteľom na návrh Komisie predložený po porade s Výborom pre služobný poriadok,
keďže nariadenie (EHS, Euratom, ESUO) č. 495/77 (2) by sa malo zmeniť a doplniť s cieľom prispôsobiť ho meniacim sa potrebám pravidelnej pracovnej pohotovosti v rámci európskych inštitúcií,
PRIJALA TOTO NARIADENIE:
Článok 1
Nariadenie (EHS, Euratom, ESUO) č. 495/77 sa týmto mení a dopĺňa takto:
1.
Prvý pododsek článku 1 ods. 1 sa nahrádza takto:
„Úradníci
-
platení z rozpočtových prostriedkov na výskum a investície a zamestnaní v zariadení Spoločného výskumného strediska alebo v rámci nepriamej akcie, alebo
-
platení z prevádzkových rozpočtových prostriedkov a zamestnaní, aby obsluhovali alebo kontrolovali technické zariadenia alebo pracovali v bezpečnostnom oddelení alebo v oddelení informačno-komunikačných služieb (ICT), v oddelení poskytujúcom podporu operáciám v oblasti spoločnej zahraničnej a bezpečnostnej politiky (SZBP)/európskej bezpečnostnej a obrannej politiky (EBOP) alebo pre koordinačné opatrenia v prípadoch núdzového stavu a krízy alebo v útvaroch s potvrdenou nevyhnutnosťou pravidelnej pohotovostnej služby pre plnenie úloh v rámci mechanizmu zriadeného na pomoc členským štátom 24 hodín denne,
majú nárok na príspevok, ak sa od nich pravidelne vyžaduje výkon pracovnej pohotovosti podľa článku 56b služobného poriadku.“
2.
Článok 3 sa nahrádza takto:
„Článok 3
Komisia v apríli každého roku predloží Rade správu o počte úradníkov a zamestnancov každej kategórie, ktorým bol poskytnutý príspevok uvedený v tomto nariadení, s osobitným odkazom na prípady, keď k poskytnutiu príspevku došlo na základe ustanovení druhého pododseku článku 1 ods. 1.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. decembra 2006